31993R2928
L 265/4
JURNALUL OFÍCIAL AL UNIUNII EUROPENE
REGULAMENTUL (CEE) NR. 2928/93 AL COMISIEI
din 25 octombrie 1993
de modificare a Regulamentului (CEE) nr. 890/78 de stabilire a normelor de certificare a hameiului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 3124/92 (2), în special articolul 2 alineatul (5),
întrucât Regulamentul (CEE) nr. 1784/77 al Consiliului din 19 iulie 1977 privind certificarea hameiului (3), modificat ultima dată de Regulamentul (CEE) nr. 1987/93 (4), prevede excluderea anumitor produse de la procedura de certificare, în funcție de specificitatea sau destinația lor; întrucât pulberile de hamei izomerizate și noile produse derivate din hamei izomerizate prevăzute la articolul 1 din Regulamentul (CEE) nr. 1784/77 fac parte din această grupă de produse, la fel ca și extractele de hamei izomerizate; întrucât este necesar ca aceste produse să fie definite mai precis în Regulamentul (CEE) nr. 890/78 al Comisiei (5), modificat ultima dată de Regulamentul (CEE) nr. 2265/91 (6);
întrucât Regulamentul (CEE) nr. 1784/77 prevede, la articolul 1 alineatul (1) al doilea paragraf, că produsele excluse de la certificare trebuie supuse unei proceduri de control; întrucât procedura de control trebuie să garanteze că aceste produse, pe de o parte, nu perturbă circuitul normal de comercializare a produselor certificate și, pe de altă parte, că sunt conforme cu destinația lor și sunt utilizate doar de destinatarii lor;
întrucât răspunderea acestui control revine agențiilor care asigură certificarea;
întrucât măsurile prevăzute de prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
Regulamentul (CEE) nr. 890/78 se modifică după cum urmează:
1.
Articolul 1 se înlocuiește cu următorul text:
„Articolul 1
În sensul prezentului regulament, se înțelege prin:
(a)
«hamei nepreparat»: hameiul care a fost supus numai operațiunilor de uscare preliminară și ambalare preliminară;
(b)
«hamei preparat»: hameiul care a fost supus, între altele, operațiunilor de uscare finală și ambalare finală;
(c)
«hamei cu semințe»: hameiul comercializat cu un conținut de semințe mai mare de 2 % din greutatea sa;
(d)
«hamei fără semințe»: hameiul comercializat cu un conținut de semințe de cel mult 2 % din greutatea sa;
(e)
«extract de hamei izomerizat»: un extract în care acizii alfa au fost aproape în totalitate izomerizați;
(f)
«pulbere de hamei izomerizată»: o pulbere în care acizii alfa au fost aproape în totalitate izomerizați;
(g)
«noi produse derivate din hamei izomerizate»: produse în cazul cărora nu numai acizii alfa au fost izomerizați aproape în totalitate, ci și alți compuși au făcut, de asemenea, obiectul unei modificări mai mult sau mai puțin importante (în funcție de stadiul de pornire și de condițiile în care s-a efectuat prelucrarea acizilor alfa) sau au fost chiar eliminați în mod deliberat din produsul final;
(h)
«sigilare»: închiderea ambalajului sub control oficial astfel încât mijloacele de închidere să se deterioreze atunci când se procedează la deschiderea ambalajului;
(i)
«circuit de producție închis»: un proces de preparare sau de prelucrare a hameiului, realizat sub supraveghere oficială astfel încât, pe durata operațiunii, să nu fie posibilă adăugarea sau eliminarea de hamei sau produse derivate. Circuitul de producție închis începe cu deschiderea pachetului sigilat care conține hamei sau produse derivate din hamei destinate preparării sau prelucrării și se încheie cu sigilarea ambalajului care conține hamei sau un produs din hamei prelucrat;
(j)
«lot»: un număr de pachete de hamei sau produse derivate din hamei, cu aceleași caracteristici, prezentate în același timp pentru certificare de către același producător individual sau asociat sau de către aceeași întreprindere de prelucrare.”
2.
La articolul 8, alineatele (5) și (6) se înlocuiesc cu următorul text:
„(5) Cu excepția substanțelor definite în anexa V, numai hameiul și produsele derivate din hamei certificate, prevăzute la articolul 7 din Regulamentul (CEE) nr. 1784/77, pot intra în circuitul de producție închis. Acestea pot fi introduse numai în starea în care au fost certificate.
(6) În cazul în care, în cursul producției de extracte fabricate cu ajutorul bioxidului de carbon, prelucrarea în circuit de producție închis trebuie să fie întreruptă din motive tehnice, reprezentanții agențiilor sau serviciilor oficiale prevăzute la articolul 1 alineatul (6) din Regulamentul (CEE) nr. 1784/77 sigilează pachetul care conține produsul intermediar în punctul în care s-a produs întreruperea. Sigiliile pot fi rupte numai de către reprezentanții menționați anterior, atunci când prelucrarea este reluată.”
3.
Articolul 10 se modifică după cum urmează:
(a)
teza introductivă se înlocuiește cu următorul text:
„Produsele prevăzute la articolul 1 alineatul (1) literele (a)-(f) din Regulamentul (CEE) nr. 1784/77 fac obiectul unui control care ia următoarele forme:”;
(b)
litera (b) se înlocuiește cu următorul text:
„(b)
În cazul extractelor de hamei izomerizate, al pulberilor de hamei izomerizate și al noilor produse derivate din hamei izomerizate enumerate în anexa VI, întreprinderea de prelucrare declară agenției de control în fiecare an, până la 31 decembrie, cantitățile produse și cantitățile comercializate. Pe ambalaj se aplică mențiunea «extract de hamei izomerizat», «pulbere de hamei izomerizată» sau «produs nou derivat din hamei izomerizat» și se indică greutatea sau volumul, soiul inițial, produsul utilizat și procentajul produsului utilizat;”;
(c)
litera (d) se înlocuiește cu următorul text:
„(d)
În cazul hameiului și al produselor derivate din hamei ambalate în pachete mici destinate vânzării către persoane fizice pentru uz individual, greutatea pachetului nu poate depăși:
-
1 kg, în cazul conurilor sau pulberilor;
-
300 de grame, în cazul extractului, pulberii sau noilor produse izomerizate.
Pe pachet trebuie să apară descrierea produsului și precizarea greutății sale.”
4.
Anexa la prezentul regulament se adaugă ca anexa VI.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 octombrie 1993.